АҞӘА, ԥхынгәы 16, Sputnik. Анжелика Бениаԥҳа. Аԥсны Иаку аԥсылманцәа рдоуҳатә напхгара ахантәаҩы Салих Кәарацхьелиа игәаанагарала, Аҟәатәи аџьаамаҟны аныҳәатә намаз ахь иааит 500-ҩык инареиҳаны аԥсылманцәа.
Кәарацхьелиа Аԥсни адунеи зегьы аҟни инхо аԥсылманцәа ирыдиныҳәалеит Аурычра аҵыҵра амшныҳәа.
"Аԥсни адунеи зегь аҟни инхо аԥсылманцәа ирыдысныҳәалоит аурычраныҳәа. Ҳара иахьа иазгәаҳҭоитт Рамадан мза хзыркәшо Ураза-баирам (Ид аль-Фитр). Иахьа ашамҭазы, аџьаамахьы аныҳәатә матанеира мҩаԥыргарц инеиит 500-ҩык инареиҳаны аԥсылманцәа. Аџьаама агәарԥ хышәҩык иреиҳамкәа иахьакуа иахҟьаны, иеизаз адәахьы, амҩаҟны аматанеира мҩаԥыргон", — иҳәеит Кәарацхьелиа.
Иара иажәақәа рыла, аурычра аҵыҵра аныҳәа аԥсылманцәа рзы еиҳа ихадақәоу рахь иаҵанакуеит.
"Иахьа аԥсылманцәа рныҳәа дуқәа ҩба рҟынтә руак — аурычраныҳәа мҩаԥысуеит. Иахьатәи амш еиҳарак иазгәарҭоит аныҳәатә матанеира ала. Ари аныҳәа Рамадан амза хнаркәшоит. Аԥсылманцәа матанеирыла ргәырӷьара аадырԥшуеит, уи иаанаго Хыхь иҟоу имҵахырхәароуп", — иҳәеит Кәарацхьелиа.
Традициала ишаԥу еиԥш, афара-чареи агәырӷьареи ауацәеи, аҩызцәеи, агәылацәеи ирыцеиҩыршоит. Убри аан урҭ аҽа динк иаҵанакуазаргьы ауеит. Зегь реиҳа ихадароу амла иакуеи арыцҳацәеи аганахь равамыжьроуп.
Ид аль-Фитр (Ураза баи-рам) аныҳәа аԥсылманцәа ирыдиныҳәалеит аимам Оскул Ҳаразиагьы.
"Сашьцәа, саҳәшьцәа, ишәыдысныҳәалоит абри аныҳәа лаша! Иарбанызаалак аҩнахьы инанагааит иара агәыӷра, аиашара, абзиара, абарақьаҭра", — иҳәеит Ҳаразиа.
Салих Кәарацхьелиа адырра ҟаиҵеит ахәыҷқәа зегьы рзы апарк "Алакә" аҟны асааҭ 10:00 — 15:00 рҟынӡа ишеиҿкаахо хәыда-ԥсада аттракционқәа, аниматорцәа злахәу агәырҿыхгатә программақәа.